P6_TA(2005)0081

Cambodja

Europa-Parlamentets beslutning om Cambodja

Europa-Parlamentet,

- der henviser til sine tidligere beslutninger om Cambodja, især beslutningerne af 13. marts 2003 [1], 12. februar 2004 [2] og 13. januar 2005 [3],

- der henviser til samarbejdsaftalen mellem Det Europæiske Fællesskab og Kongeriget Cambodja, der trådte i kraft den 1. november 1999,

- der henviser til formandskabets erklæring på vegne af Den Europæiske Union efter ophævelsen af tre oppositionsmedlemmers parlamentariske immunitet,

- der henviser til strategidokumentet EU-Cambodja for 2004-2006 og det nationale vejledende program for 2005-2006,

- der henviser til erklæringen fra den særlige repræsentant for FN's generalsekretær angående menneskerettighederne i Cambodja om den seneste antidemokratiske udvikling i Cambodja,

- der henviser til forretningsordenens artikel 115, stk. 5,

A. der henviser til, at Cambodjas Nationalforsamling den 3. februar 2005 ophævede den parlamentariske immunitet for tre medlemmer af Nationalforsamlingen tilhørende partiet Sam Rainsy Party: Sam Rainsy, Cheam Channy og Chea Poch,

B. der er bekymret over, at afstemningen fandt sted ved håndsoprækning i strid med Cambodjas Nationalforsamlings egne bestemmelser og procedurer og bag lukkede døre, efter at journalister og diplomater var blevet bedt om at forlade parlamentssalen, og at protokollen fra mødet ikke blev offentliggjort,

C. der henviser til, at alle tre parlamentarikere nu kan risikere at blive retsforfulgt på anklager, der strækker sig fra ærekrænkelse til oprettelse af en hemmelig militærstyrke for at omstyrte regeringen,

D. der henviser til, at Cheam Channy blev arresteret samme dag, efter at den militære anklagers kontor havde udstedt en arrestordre, og overført til militærfængslet i Phnom Penh under mistanke for at have organiseret en milits vendt mod regeringen,

E. der henviser til, at ledende funktionærer fra Cambodian People's Party offentligt har udtalt, at myndighederne ikke har fundet nogen beviser for, at der er ved at blive oprettet en væbnet styrke,

F. der henviser til, at manglen på uafhængighed og upartiskhed i Cambodjas retsvæsen er velkendt,

G. der henviser til, at retsforfølgning af civilpersoner ved militærdomstole er forbudt ifølge cambodjansk lov, og at folkeretten kun tillader dette under ganske særlige omstændigheder, hvis der er fuld sikkerhed for en retfærdig rettergang,

H. der henviser til, at appellen fra den tidligere konge, Norodom Sihanouk, til premierministeren om at give Sam Rainsy hans immunitet tilbage blev afvist med den begrundelse, at det kun er domstolen, der kan anmode Nationalforsamlingen om at omstøde sin beslutning,

I. der henviser til, at Sam Rainsy Party er blevet nægtet sæde i nogen af Nationalforsamlingens udvalg, hvorved partiet fratages muligheden for effektivt at repræsentere de borgere, der har stemt på partiet,

J. der henviser til, at menneskeretsaktivister, journalister, der er kritiske over for regeringen, fagforeningsfolk og andre oppositionstilhængere er blevet intimideret, arresteret og dræbt, hvilket har skabt et klima af politisk vold i landet,

K. der insisterer på, at formålet med den parlamentariske immunitet er at beskytte parlamentarikere mod eventuelt grundløse retsforfølgninger eller anklager, som kan være politisk motiverede,

1. mener, at ophævelse af oppositionspolitikeres parlamentariske immunitet skaber en farlig præcedens, som svækker den lovgivende myndighed som uafhængig statsinstitution og som demokratiets centrale element;

2. mener, at denne handling undergraver de demokratiske fremskridt, der allerede er gjort i Cambodja;

3. opfordrer Cambodjas regering til øjeblikkeligt og betingelsesløst at frigive Cheam Channy, der som civilperson ikke bør stilles for en militær domstol;

4. mener, at de strafferetlige anklager fra lederne af regeringskoalitionen mod medlemmer af et oppositionsparti udgør et væsentligt tilbageskridt for demokratiet i Cambodja og sår tvivl om regeringens løfte om at indføre et ægte pluralistisk demokrati;

5. opfordrer myndighederne i Cambodja til at opfylde deres internationale forpligtelser og navnlig den internationale konvention om borgerlige og politiske rettigheder, der blev ratificeret i 1992;

6. henstiller indtrængende til Cambodjas regering at bringe forfølgning af politiske modstandere og menneskeretsaktivister i landet til ophør;

7. opfordrer Cambodjas Nationalforsamling til øjeblikkeligt at give alle tre medlemmer af parlamentet deres immunitet tilbage og sikre, at medlemmer af oppositionen kan få sæde i Nationalforsamlingens parlamentariske udvalg;

8. opfordrer Kommissionen, Rådet og medlemsstaternes regeringer til at tage dette spørgsmål op over for den cambodjanske regering og overveje at indføre passende sanktioner, hvis Nationalforsamlingen og Cambodjas regering ikke omgør deres seneste handlinger;

9. opfordrer Kommissionen, Rådet og medlemsstaternes regeringer til forud for ministermødet mellem ASEAN og EU, der skal afholdes i Jakarta den 10. og 11. marts 2005, at henlede opmærksomheden på disse bekymringer over den nuværende politiske situation og truslerne mod demokratiet som følge af forsøgene på at bringe den politiske opposition i Cambodja til tavshed;

10. foreslår, at en ad hoc-delegation fra EU besøger Cambodja så hurtigt som muligt for at evaluere landets politiske situation;

11. pålægger sin formand at sende denne beslutning til Rådet, Kommissionen, FN's generalsekretær, FN's højkommissær for menneskerettigheder, Cambodjas parlament og regering og ASEAN-medlemslandenes regeringer.

[1] EUT C 61 E af 10.3.2004, s. 417.

[2] EUT C 97 E af 22.4.2004, s. 662.

[3] "Vedtagne tekster", P6_TA(2005)0012.

--------------------------------------------------